《湖乡检旱回入南路夜宿江寺对望郛郭》
宋代·余靖

高城锁夕霭，远水浮秋空。
此时行役心，展转如飞蓬。
路入浅沙断，堪恸车辙穷。
岂无舟楫利，枉道非所从。
虽有泉石趣，暂到徒匆匆。
儿啼不入门，敢辞身狥公。
梦归身未归，薄宦真池龙。
披衣复起坐，惊鸿鸣西风。

作者简介：（1000—1064）韶州曲江人，初名希古，字安道。仁宗天圣二年进士。累迁集贤校理，以谏罢范仲淹事被贬监筠州酒税。庆历中为右正言，支持新政。使契丹，还任知制诰、史馆修撰。再使契丹，以习契丹语被责，复遭茹孝标中伤，遂弃官返乡。皇祐四年起知桂州，经制广南东西路贼盗。寻又助狄青平定侬智高，留广西处置善后事宜。加集贤院学士，徙潭、青州。嘉祐间交阯进扰，任广西体量安抚使。后以尚书左丞知广州。有《武溪集》。